
U  I M E  R E P U B L I K E  H R V A T S K E

P R E S U D A


Općinski sud u Osijeku, po sutkinji Snježani Marijanović, na temelju prijedloga višeg sudskog savjetnika Predraga Uzelca, uz sudjelovanje zapisničarke Ivane Markotić, u prekršajnom predmetu protiv okrivljenog Ivice Kiša, zbog prekršaja iz članka 13. i članka 17. Zakona o prekršajima protiv javnog reda i mira ("Narodne novine" broj: 41/77., 55/89., 05/90., 30/90., 47/90., 29/94., 114/22. i 47/23.), pokrenutom na temelju optužnog prijedloga Policijske uprave Osječko-baranjske, II. Policijske postaje Osijek, klasa: 211-07/26-5/894, urbroj: 511-07-23-26-1 od 19. siječnja 2026., nakon završene glavne i javne rasprave održane 5. svibnja 2026. u prisutnosti punomoćnice ovlaštenog tužitelja Maje Bagarić, a u odsutnosti uredno pozvanog okrivljenika, uz javnu objavu presude 7. svibnja 2026.,


p r e s u d i o  j e


Na temelju članka 183. stavka 1. Prekršajnog zakona („Narodne novine“ broj: 107/07., 39/13., 157/13., 110/15., 70/17., 118/18. i 114/22.)

Okrivljenik IVICA KIŠ, OIB: 00710737167, sin Ivice i Snježane, rođen 16. siječnja 2005. u Osijeku, s prebivalištem u Osijeku, Vukovarska 44, državljanin RH, prekršajno kažnjavan,

k r i v   j e


I. što je 13. siječnja 2026. u 19,55 sati na ulici u Osijeku, Vijenac Ivana Meštrovića 80, pod utjecajem alkohola (2,25 g/kg) narušavao javni red i mir vikom i galamom na način da je glasno vičući i galameći izgovarao neartikulirane (nerazgovjetne riječi, čime je narušavao javni red i mir građana zbog čega je NN građanin zatražio intervenciju policije), a po dolasku policijskih službenika te nakon izdanog upozorenja i naredbe da prestane s narušavanjem javnog reda i mira okrivljenik se oglušio i nastavio vikati i galamiti, 

dakle, na javnom mjestu vikom remetio javni red i mir,

čime je počinio prekršaj opisan i kažnjiv u članku 13. Zakona o prekršajima protiv javnog reda i mira,

[bookmark: _Hlk229389139] II.  što se iste zgode na istom mjestu kao u točki I. po dolasku policijskih službenika i nakon izdanog upozorenja i naredbe da prestane s narušavanjem javnog reda i mira počeo udaljavati i omalovažavati policijske službenike prilikom vršenja službe pogrdnim riječima: „Drotovi, pičke jedne, jebem vam mater“, te je prilikom provođenja u službene prostorije II. PP Osijek u službenom vozilu također vrijeđao policijske službenike pogrdnim riječima: „Pičke jedne, jebo vas Bog, odvežite me, baš ste pičke“,

 dakle, vrijeđao i omalovažavao policijske službenike prilikom vršenja službe,

 čime je počinio prekršaj opisan i kažnjiv u članku 17. Zakona o prekršajima protiv javnog reda i mira,


III. pa se okrivljeniku za prekršaje opisane u točkama I. i II. na temelju citiranih članaka navedenog zakona, u t v r đ u j e:

za prekršaj pod točkom I.  KAZNA ZATVORA u trajanju od 15 (petnaest) dana,

za prekršaj pod točkom II. KAZNA ZATVORA u trajanju od 20 (dvadeset) dana.


IV. Na temelju članka 39. stavka 1. točke 1. Prekršajnog zakona okrivljeniku se za prekršaje opisane pod točkama I. i II.

i z r i č e
           
UKUPNA KAZNA ZATVORA  U TRAJANJU OD 35 (tridesetpet) DANA.


V. Uz daljnju primjenu članka 44. stavka 3. Prekršajnog zakona prema okrivljeniku  se

p r i m j e n j u j e

UVJETNA OSUDA

tako da se odgađa izvršenje izrečene kazne zatvora u trajanju od 35 (tridesetpet) dana i ista se neće izvršiti ako okrivljenik u roku od 1 (jedne) godine ne počini jedan ili više prekršaja za koje mu je izrečena ista ili teža kazna od izrečene ovom uvjetnom osudom.

VI. Na temelju članka 40. stavka 1. i 2. Prekršajnog zakona, okrivljeniku će se vrijeme provedeno u uhićenju od 13. siječnja 2026. u 20,25 sati do 14. siječnja 2026. u 08,10 sati uračunati u kaznu zatvora ako se uvjetna osuda opozove. 


VII. Na temelju članka 139. stavka 3. u svezi članka 138. stavka 2. točke 1. i 3. i stavka 3.  Prekršajnog zakona, okrivljenik je dužan naknaditi paušalni trošak postupka ovoga suda u iznosu od 30,00 eura (trideset eura), i putni trošak svjedoka Brune Uranjeka u iznosu od 6,80 eura (šest eura i osamdeset centi), odnosno sveukupno 36,80 eura (trideset šest eura i osamdeset centi) u roku od 3 (tri) mjeseca po pravomoćnosti presude.

Obrazloženje




1. Policijska uprava Osječko-baranjska, II. Policijska postaja Osijek podnijela je 19. siječnja 2026. optužni prijedlog protiv okrivljenog Ivice Kiša zbog prekršaja iz članka 13. i članka 17. Zakona o prekršajima protiv javnog reda i mira.

2. Okrivljenik se iako uredno pozvan nije pojavio na glavnim raspravama pred ovim sudom 19. ožujka 2026. i 5. svibnja 2026., a svoj izostanak nije opravdao. Okrivljenik je uredno zaprimio Obavijest po članku 109a. stavku 1. Prekršajnog zakona (stranica 16 spisa) u kojoj je između ostalog obaviješten da se pred tijelom postupka rasprava može održati i donijeti odluka o prekršaju i u njegovoj odsutnosti. Stoga je sud glavnu raspravu 5. svibnja 2026. održao i završio u odsutnosti uredno pozvanog okrivljenika smatrajući da se odluka može donijet na temelju svih drugih razvedenih i raspoloživih dokaza i da ispitivanje okrivljenika nije potrebno i nije od utjecaja na zakonito i pravilno donošenje odluke, sve sukladno članku 167. stavku 3. Prekršajnog zakona.

2.1. Iz zapisnika o ispitivanju osumnjičenika (stranica 7 do 9 spisa), proizlazi da je isti uredno upozoren policijskim službenicima II. PP Osijek izjavio da se događaja od 13. siječnja 2026. koji se dogodio oko 20,00 sati ne sjeća zbog alkoholiziranog stanja u kojem se nalazio.

3. U dokaznom postupku sud je u svojstvu svjedoka ispitao Brunu Uranjeka i Antu Blaževića, pročitao izvješće o uhićenju (stranica 5 do 6 spisa), službenu zabilješku (stranica 10 do 11 spisa), intervencijsku listu (stranica 12 do 13 spisa), popis troškova prekršajnog postupka (stranica 14 spisa), potvrdu (stranica 15 spisa), obavijest po članku 109. a stavku 1. Prekršajnog zakona na ime okrivljenika serijski broj: 00566714 (stranica 16 spisa), izjavu (stranica 17 spisa), zapisnik o ispitivanju prisutnosti alkohola u organizmu serijski broj: 02473220 (stranica 18 spisa) i izvadak iz prekršajne evidencije Ministarstva pravosuđa, uprave i digitalne transformacije RH na ime okrivljenika od 5. svibnja 2026. te na kraju dokaznog postupka pročitao  zapisnik o ispitivanju osumnjičenika (stranica 7 do 9 spisa).

3.1. Sud nije izveo dokaz ispitivanjem svjedoka Tonija Begića, budući da sud smatra da je činjenično stanje na temelju svih izvedenih dokaza dovoljno utvrđeno da se može donijeti odluka u ovome postupku pa bi se inzistiranjem na ispitivanju svjedoka samo bespotrebno odugovlačio ovaj postupak, a što je suprotno načelu učinkovitosti i ekonomičnosti postupanja, a dodatno uzimajući u obzir da su ispitani drugi policijski službenik Ante Blažević i policijski vježbenik Bruno Uranjek.

4. Ispitan na ročištu održanom 19. ožujka 2025. svjedok Bruno Uranjek je iskazao da su kritične zgode 13. siječnja 2026. kolege policijski službenici Toni Begić, Ante Blažević i on kao policijski vježbenik postupali po dojavi o remećenju javnog reda i mira te su u Osijeku na Vijencu Ivana Meštrovića 80 ispred stambene zgrade, a negdje preko puta kafića Mursa, zatekli mlađu mušku osobu koju su legitimirali i utvrdili da se radi o Ivici Kišu. Isti je bio u vidno alkoholiziranom stanju te je glasno vikao i galamio. Po njihovom dolasku i nakon izdanog upozorenja da prestane s narušavanjem javnog reda i mira isti je počeo omalovažavati i vrijeđati njih kao policijske službenike u vezi s vršenjem službe te im je vičući govorio da su drotovi, da su pičke, psovao im majku i Boga te prijetio da će pobjeći i da će ih prebiti. Iskazao je da su kritične zgode istoga i alkotestirali te je utvrđena koncentracija od 2,25 g/kg. Iskazao je da se isti nikako nije smirivao te je nastavljao s vikom, galamom i vrijeđanjem njih kao policijskih službenika te su nakon toga kolega Toni Begić i on primijenili sredstva prisile, odnosno istome stavili sredstva za vezivanje. Na upit suda odgovorio je da je okrivljeniku kritične zgode ponuđena liječnička pomoć, odnosno bila je pozvana hitna na mjesto događaja, međutim isti je odbio medicinsku pomoć. Nakon toga isti je iskazao da su okrivljenika i priveli u službene prostorije policije. Također može reći da se isti i tijekom vožnje do policijske postaje nije smirio, već je nastavio s vrijeđanjem njih kao policijskih službenika govoreći ponovno: "pičke jedne, odvežite me, polomit ću lisice itd."

5. Ispitan na ročištu održanog 19. ožujka 2026. svjedok Ante Blažević je iskazao 
da su kolege Toni Begić, Bruno Uranjek i on kritične zgode 13. siječnja 2026. postupali po dojavi o remećenju javnog reda i mira i to u Osijeku na Vijencu Ivana Meštrovića 80. Dolaskom na mjesto događaja zatekli su mlađu mušku osobu kako u vidno alkoholiziranom stanju viče i dere se te su legitimiranjem istoga utvrdili da je riječ o Ivici Kišu. Iskazao je da su istoga tada alkotestirali te mu je utvrđena koncentracija alkohola od 2,25 g/kg. Također može reći da su zbog te koncentracije alkohola pozvali Hitnu medicinsku pomoć  i nakon toga je Ivica Kiš nastavio i dalje vikati i galamiti te ih je vrijeđao u vezi s vršenjem njihove službe, psovao im majku i Boga i govorio im da su drotovi i pičke. Može reći da se Ivica Kiš u jednom trenutku krenuo udaljavati te je uslijed snijega pao na tlo, a nakon čega su kolege Begić i Uranjek prema istome primijenili sredstva prisile, odnosno stavili mu lisice. Po dolasku hitne medicinske pomoći na mjesto događaja Ivica Kiš je odbio bilo kakvu medicinsku pomoć te su oni istoga zatim stavili u policijsko vozilo kako bi ga prevezli do policijske postaje. Tijekom vožnje do policijske postaje Ivica Kiš ih je nastavio vrijeđati i omalovažavati ponovno im psujući Boga i govoreći im da su pičke i drotovi.  

6. Iz izvješća o uhićenju (stranica 5 do 6 spisa) proizlazi da je okrivljenik uhićen 13. siječnja 2026. u 20,25 sati, a 14. siječnja 2023. u 08,10 sati je pušten na slobodu.

7. Iz zapisnika o ispitivanju prisutnosti alkohola u organizmu na ime okrivljenika serijski broj 02473220 (stranica 18 spisa) proizlazi da je isti alkotestiran 13. siječnja 2026. u 20,12 sati u Osijeku, Vijenac Ivana Meštrovića 80 te mu je pomoću uređaja Drager serijskog broja ARLA-0059 utvrđena koncentracija alkohola od 2,25 g/kg, a što je umanjeno za granicu dopuštene pogreške mjerenja. 

8. Iz službene zabilješke (stranica 10 do 11 spisa), proizlazi da su isti sastavili policijski službenici Toni Begić, Ante Blažević i Bruno Uranjek. U istoj stoji da su 13. siječnja 2026. prilikom postupanja po dojavi na adresi u Osijeku, Vijenac Ivana Meštrovića 80, u 19,55 sati zatekli Ivicu Kiša u vidno alkoholiziranom stanju kako narušava javni red i mir glasno vičući nerazgovjetne riječi. Nakon uspostave javnog reda i mira Ivica Kiš je alkotestiran kojom prilikom je očitana koncentracija alkohola u krvi od 2,25 /kg te je zbog toga zatražen izlazak hitne medicinske pomoći. Za vrijeme čekanja dolaska HMP-a Ivica Kiš je ponovno počeo neartikulirano vikati, galamiti i narušavati javni red i mir, na što ga je policijski službenik Toni Begić upozorio da prestane s narušavanjem javnog reda i mira, a na što se Ivica Oglušio te mu je od strane policijskog službenika Tonija Begića izdana glasna, jasna i nedvojbena naredba da prestane s narušavanjem javnog reda i mira te je upoznat da je uhićen u 20,25 sati. Nakon toga je Ivica Kiš nastavio narušavati javni red i mir vikom i galamom te vrijeđanjem i omalovažavanjem policijskih službenika: „Drotovi, pičke jedne, jebem vam mater!“ a zatim se pokušao udaljiti s mjesta događaja kojom prilikom se zbog snijega poskliznuo i pao na tlo te ga nakon toga policijski službenici nisu upozorili da će uporabiti sredstva prisile jer bi to moguće još više izazvalo revolt kod Ivice Kiša, već je u 20,26 sati s Ivičine desne strane prišao policijski službenik Bruno Uranjek, kleknuo pokraj istoga i savio mu desnu ruku na leđa, dok je u isto vrijeme s njegove lijeve strane prišao policijski službenik Toni Begić, kleknuo i savio mu lijevu ruku na leđa te mu je tada policijski službenik Bruno Uranjek u 20,27 sati stavio sredstva za vezivanje. Razvidno je da je Ivici Kišu ponuđena liječnička pomoć, međutim nakon što je doktorica htjela izvršiti liječnički pregled Ivica Kiš je odbijao bilo kakvu suradnju i nije htio da se izvrši pregled, za šta je liječnica izdala interventni list. U 20,35 sati od strane policijskih službenika Tonija Begića i Brune Uranjeka Ivica je dopraćen do službenog vozila i smješten iza suvozačevog mjesta nakon čega je vezan sigurnosnim pojasom te je u 20,36 sati prestala uporaba tjelesne snage i Ivica Kiš je priveden u službene prostorije. Za vrijeme vožnje do policijske postaje Ivica Kiš nastavio je sa vrijeđanjem i omalovažavanjem policijskih službenika Tonija Begića, Brune Uranjeka i Ante Blaževića pogrdnim riječima: „Pičke jedne, jebo vas Bog, odvežite me, baš ste pičke“. Dolaskom u službene prostorije II. PP Osijek Ivici Kišu su u 20,50 sati skinuta sredstva za vezivanje nakon čega je površinski pregledan i smješten u prostorije za uhićene osobe. 

9. Materijalnu dokumentaciju koja prileže spisu sud cijeni vjerodostojnom iz razloga jer su je izdala nadležna tijela i osobe u propisanom obliku i sud nije našao razloga sumnjati u istinitost i vjerodostojnost iste, a također nitko tijekom postupka nije dovodio u pitanje istinitost i vjerodostojnost iste. 

10. Sud cijeni u cijelosti vjerodostojnim iskaze svjedoka Ante Blaževića i Brune Uranjeka iz razloga jer su isti iskazi detaljni, logični i životno uvjerljivi te usklađeni kako međusobno tako i s materijalnom dokumentacijom koja prileže spisu, a također sud smatra da isti svjedoci kao policijski službenik i policijski vježbenik nemaju razloga neistinito iskazivati, ni lažno teretiti okrivljenika kojeg od ranije ne poznaju. Okrivljenik se nije odazvao na pozive ovoga suda te se nije pojavio na glavnim raspravama pred ovim sudom pa se stoga smatra da se odrekao svog konfrontacijskog prava u odnosu na iskaze navedenih svjedoka kao u odnosu na sve druge izvedene dokaze, a koje konfrontacijsko pravu mu je sud nedvojbeno omogućio.

11. Na temelju ovako provedenog dokaznog postupka, analizirajući svaki dokaz zasebno i dovodeći ih u međusobnu vezu, sud smatra nedvojbeno utvrđenim i dokazanim da je okrivljeni Ivica Kiš kritične zgode 13. siječnja 2026. u 19,55 sati na ulici u Osijeku, Vijenac Ivana Meštrovića 80, pod utjecajem alkohola (2,25 g/kg) narušavao javni red i mir vikom i galamom na način da je glasno vičući i galameći izgovarao neartikulirane (nerazgovjetne riječi, čime je narušavao javni red i mir građana zbog čega je NN građanin zatražio intervenciju policije), a po dolasku policijskih službenika te nakon izdanog upozorenja i naredbe da prestane s narušavanjem javnog reda i mira okrivljenik se oglušio i nastavio vikati i galamiti, dakle na javnom mjestu vikom remetio javni red i mir, čime je počinio prekršaj opisan i kažnjiv u članku 13. Zakona o prekršajima protiv javnog reda i mira, a nisu utvrđeni ispričavajući razlozi. 

12. Isto tako, sud smatra nedvojbeno utvrđenim i dokazanim da se okrivljenik iste zgode na istom mjestu po dolasku policijskih službenika i nakon izdanog upozorenja i naredbe da prestane s narušavanjem javnog reda i mira počeo udaljavati i omalovažavati policijske službenike prilikom vršenja službe pogrdnim riječima: „Drotovi, pičke jedne, jebem vam mater“, te je prilikom provođenja u službene prostorije II. PP Osijek u službenom vozilu također vrijeđao policijske službenike pogrdnim riječima: „Pičke jedne, jebo vas Bog, odvežite me, baš ste pičke“, dakle vrijeđao i omalovažavao policijske službenike prilikom vršenja službe, čime je počinio prekršaj opisan i kažnjiv u članku 17. Zakona o prekršajima protiv javnog reda i mira, a nisu utvrđeni ispričavajući razlozi. 

13. Sve navedeno proizlazi iz vjerodostojnih iskaza u postupku ispitanih svjedoka Ante Blaževića i Brune Uranjeka a koji su bili neposredni očevidci navedenog događaja.

14. Prilikom odmjeravanja kazne okrivljeniku za počinjeni prekršaj sud je, polazeći od stupnja krivnje i svrhe kažnjavanja, ocijenio sve okolnosti koje utječu na to da kazna po vrsti i mjeri bude lakša ili teža (olakotne i otegotne okolnosti), a osobito jačinu ugrožavanja i  prijašnji počiniteljev život.

15. Od otegotnih okolnosti na strani okrivljenika sud je cijenio činjenicu da je isti do sada prekršajno kažnjavan, što je sud utvrdio iz izvatka iz prekršajne evidencije Ministarstva pravosuđa, uprave i digitalne transformacije RH na ime okrivljenika od 5. svibnja 2026. (stranica 28 do 29 spisa), dok olakotnih okolnosti na strani okrivljenika sud nije našao.
 
16. Slijedom svega, okrivljeniku je utvrđena kazna zatvora u trajanju od 15 dana za prekršaj iz točke I. optužnog prijedloga i kazna zatvora u trajanju od 20 dana za prekršaj iz točke II. optužnog prijedloga, a ukupnu kaznu zatvora u trajanju od 35 dana za prekršaje počinjene u stjecaju sud je odredio sukladno članku 39. stavku 1. točki 1. Prekršajnog zakona u zbrojenom iznosu. No, sud smatra da će se svrha kažnjavanja iz članka  44. stavka 2. Prekršajnog zakona u odnosu na okrivljenika postići i primjenom uvjetne osude, odnosno stajališta je da nije neophodno da se kazna zatvora u trajanju od 35 dana i izvrši. Stoga je prema okrivljeniku primijenjena mjera upozorenja uvjetna osuda tako što je odgođeno izvršenje kazne zatvora na vrijeme od jedne godine. Dakle, zatvorska kazna se neće izvršiti ako okrivljenik u zakonskom roku provjere u trajanju od jedne godine ne počini novo prekršajno djelo.

17. Cijeneći društvenu opasnost djela u stjecaju, kao i stupanj odgovornosti okrivljenika, sud smatra da će se prijetnjom izvršenjem kazne dovoljno djelovati na okrivljenika u smislu da ubuduće ne čini ovakve ili druge prekršaje.

18. Navedenom uvjetnom osudom će se postići zakonom propisana svrha specijalne i generalne prevencije i prema okrivljeniku će se jasno izraziti društveno-moralni prijekor zbog počinjenog prekršajnog djela, a bit će ostvarena i pravednost kažnjavanja.  

19. Sukladno članku 40. stavku 1. i 2. Prekršajnog zakona, okrivljeniku će se vrijeme provedeno u uhićenju od 13. siječnja 2026. u 20,25 sati do 14. siječnja 2026. u 08,10 sati uračunati u kaznu ako se uvjetna osuda opozove.

20. Sud je okrivljenika obvezao na plaćanje troškova prekršajnog postupka ovoga suda u paušalnom iznosu od 30,00 eura, koji iznos je primjeren složenosti i duljini trajanja postupka, kao i na plaćanje putnog troška svjedoka Brune Uranjeka u iznosu od 6,80 eura, odnosno sveukupno 36,80 eura.

Osijek, 7. svibnja 2026.

       Zapisničar                                                                   S U D A C

                Ivana Markotić                                                      Snježana Marijanović


	Uputa o pravnom lijeku:
Protiv ove presude stranke imaju pravo žalbe u roku od 8 dana računajući od dana primitka prijepisa presude. Žalba se podnosi putem ovog suda u dva istovjetna primjerka, a o njoj odlučuje nadležni sud.


	DOSTAVITI:                                                 

	1. Ovlaštenom tužitelju,  
2. Okrivljeniku                                                    

	3. Arhivi.                                                                               

